**María Consolación García-Cortés Cadavid**, nada en Ourense o 3 de decembro de 1951, máis coñecida como **Chelo García-Cortés**, é unha xornalista galega que desenvolveu a maior parte da súa carreira profesional no xornalismo do corazón.

Traxectoria
-----------

Aínda que naceu en Ourense en 1951, á idade temperá de tres meses trasládase a vivir coa súa familia a Madrid, regresando de novo a terras galegas aos dezaseis anos. Actualmente vive desde hai anos en Castelldefels (Barcelona). Os veráns pásaos na súa casa de Eivissa.

Licenciada en Xornalismo pola Facultade de Ciencias da Información pola Universidade Autónoma de Barcelona, os seus primeiros pasos profesionais deunos cando comezou a traballar moi nova, en 1973, en *La Voz del Miño*, emisora sindical da súa Ourense natal, mentres facía o servizo social, e de aí pasou a Radio Popular no mesmo Ourense.

No 1975 é fichada por Radio Miramar en Barcelona (onde se traslada a vivir), dirixida entón por Marcelino Rodríguez de Castro. A partir dese momento empeza no xornalismo do corazón e a súa primeira reportaxe publícaa no 1976 para a revista *¡Hola!*. Logo foi durante moito tempo correspondente da revista *Diez minutos* en Barcelona, onde tiña unha páxina que se chamaba *Por las Ramblas*. Tamén colaborou na revista *Papillón*, onde foi pioneira ao fotografar o primeiro espido masculino en España, ao actor Joan Llaneras. Máis tarde chamárona de Cadena Catalana onde colaborou con Paco Lobatón, ata que a reclamou a COPE, polas mañás, xunto a Antonio Herrero.

Compaxinando o seu traballo en radio e prensa, Chelo fixo o seu debut en televisión no 1997 con Jordi González no programa *Les 1000 i una* de TV3, aínda que anteriormente xa participara nalgúns programas da televisión de Cataluña. Traballou tamén entre 1998 e 2004 no programa de Ana Rosa Quintana *Sabor a ti*, de Antena 3, labor que compaxinou co seu traballo na prensa escrita, coa revista *Lecturas*, e na radio, con Cristina López Schlichting en *La Tarde con Cristina* de COPE e máis tarde con Isabel Gemio en *Te doy mi palabra* de Onda Cero.

Con todo, a súa popularidade débella ao *talk show* de crónica social *DEC* (tamén coñecido como *¿Dónde estás corazón?*), conducido por Jaime Cantizano en Antena 3 desde 2003 ata 2011. Ese mesmo ano ficha pola cadea Telecinco, tras 13 anos na competencia (Antena 3), onde colabora en programas como *Sálvame* e *Sábado Deluxe* (2011-actualidade), *La Noria* (2011-2012), e *Abre los ojos... y mira* (2013) e as *Campanadas de fin de año* de 2017-2018 como colaboradora do programa previo.

Á marxe do seu traballo en televisión, Chelo colabora puntualmente nas publicacións *¡Hola!* e *Semana*.

Xunto co tamén xornalista Jesús Locampos, escribiu o libro *Yo Acuso*, publicado en 2008 pola editorial Grand Guignol. No libro, a xornalista fai unha autocrítica do xornalismo do corazón.

Vida persoal
------------

No persoal, a súa nai morreu en 1962, cando ela tiña só once anos, e foi criada polo seu pai, Rafael García-Cortés Alonso (1916-11 de decembro 2001).

Mantivo unha relación sentimental de dez anos con José Manuel Parada, pero dende 2005 está casada con Marta Roca Carbonell, con quen contraeu matrimonio o 8 de agosto. Declarouse abertamente bisexual.

Notas
-----

1. ↑  Faceta Empresarial *(en castelán)*
2. 1 2 3  Biografía de Chelo García-Cortés en Lecturas *(en castelán)*
3. ↑  Chelo García Cortés vuelve a su casa de Ibiza para descansar Arquivado 21 de xuño de 2013 en Wayback Machine. *(en castelán)*
4. ↑  Cuando todos quisieron ser periodistas *(en castelán)*
5. 1 2  La entrevista más íntima... Chelo García-Cortés: "Aunque Isabel Pantoja no me vuelva a hablar, nunca la traicionaré" Arquivado 05 de setembro de 2017 en Wayback Machine. *(en castelán)*
6. 1 2  Chelo García-Cortés: 'La ropa yo la guardo en los armarios, las personas no' Arquivado 13 de xullo de 2018 en Wayback Machine. *(en castelán)*
7. ↑  Chelo García-Cortés: ´El corazón no es el género chico si se hace con dignidad´ *(en castelán)*
8. 1 2  Telecinco ficha a Chelo García-Cortés, una histórica del corazón de Antena 3 Arquivado 04 de marzo de 2016 en Wayback Machine. *(en castelán)*
9. ↑  Chelo García-Cortés (2008). *Yo acuso*. Grand Guignol. ISBN 9788493509071.
10. ↑  EL MUNDO | Suplemento crónica 652 - Yo acuso a la prensa del corazón *(en castelán)*
11. ↑  Chelo García-Cortés presentó su libro, 'Yo acuso', un acto en el que contó con María Teresa Campos y Jesús Locampos *(en castelán)*
12. ↑  El drama infantil de Chelo García Cortes: "La vida se truncó a los 11 años" *(en castelán)*
13. 1 2  Chelo García-Cortés: "Soy bisexual, no lesbiana" *(en castelán)*